b'\n_START_ARTICLE_\nPodofyllotoksiini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nPodofyllotoksiini on v\xc3\xa4rit\xc3\xb6n kiteinen aine. Yhdiste liukenee v\xc3\xa4h\xc3\xa4isess\xc3\xa4 m\xc3\xa4\xc3\xa4rin veteen. Podofyllotoksiini on optisesti aktiivinen yhdiste ja sen kiertokyky kloroformiliuoksessa on -132,7. Luonnossa podofyllotoksiinia esiintyy useissa jalkalehtien (Podophyllum) sukuun kuuluvissa kasvilajeissa kuten amerikanjalkalehdess\xc3\xa4 (Podophyllum peltatum) ja himalajanjalkalehdess\xc3\xa4 (Podophyllum hexandrum). T\xc3\xa4m\xc3\xa4n lis\xc3\xa4ksi yhdistett\xc3\xa4 on eristetty muun muassa er\xc3\xa4ist\xc3\xa4 verbena-, huulikukkais- ja sypressikasvilajeista. Podofyllotoksiini est\xc3\xa4\xc3\xa4 tubuliinin j\xc3\xa4rjest\xc3\xa4ytymisen mikrotubuluksiksi ja lis\xc3\xa4ksi se  est\xc3\xa4\xc3\xa4 topoisomeraasi II:n toimintaa. N\xc3\xa4in solujen jakaantuminen estyy. Podofyllotoksiinia k\xc3\xa4ytet\xc3\xa4\xc3\xa4n kondylooman hoitoon voiteena tai liuoksena. Podofyllotoksiinia k\xc3\xa4ytet\xc3\xa4\xc3\xa4n sy\xc3\xb6p\xc3\xa4l\xc3\xa4\xc3\xa4kkein\xc3\xa4 k\xc3\xa4ytett\xc3\xa4vien etoposidin ja teniposidin valmistukseen.'